Der er lagt op til et mindre drama mellem forsvarerne, når ankesagen i Kvissel-drabet i dag begynder ved Vestre Landsret.

I dag begynder ankesagen om Kvissel-drabet. Og det bliver en kamp mellem de to dømtes forsvarere, der hver især vil forsøge at påvise, at deres klient er uskyldig, og drabet blev begået af den med-tiltalte. Det vurderer forsvarer for den 16-årige pige, Aksel Groth, kort inden begyndelsen af ankesagen. - Jeg vil påvise, at der ikke er bevis for, at min klient har medvirket til drabet, og at det alene er begået af den 29-årige iraker. Og jeg forventer, at hans forsvarer vil gøre det samme og rette skyldsspørgsmålet mod min klient, siger Aksel Groth. Den 16-årige pige Lisa Borch og 29-årige Bakhtiar Mohammed Abdullah blev ved Retten i Hjørring dømt skyldige i at have slået pigens mor ihjel 8. oktober 2014. Lisa Borch fik ni års ubetinget fængsel, og den 29-årige irakiske Bakhtiar Mohammed Abdullah blev idømt 13 års fængsel og udvisning for bestandigt. Der er afsat seks retsdage til ankesagen: Dag 1: Sagen gennemgås (Byrettens afgørelse), Afhøring af tiltalte. Dag 2: Afhøring af tiltalte. Dag 3: Afhøring ag tiltalte og vidner. Dag 4: Afhøring af vidner og spørgsmål. Dag 5: Procedurer, afsluttende bemærkninger. Dag 6: Skyldsspørgsmål afgøres.